অনুপম শইকীয়া (গণিতজ্ঞ)
অনুপম শইকীয়া এজন ভাৰতীয় গণিতজ্ঞ আৰু বৰ্তমান তেওঁ আই আই টি, গুৱাহাটীৰ গণিত বিভাগৰ এজন অধ্যাপক। পাটীগাণিতীক সংখ্যা তত্ত্বৰ লগত জড়িত গৱেষণা, বিশেষকৈ ইৱাছাৱা তত্ত্ব আৰু p-adic পৰিমাপৰ বাবে তেখেত জনাজাত। গাণিতিক সংকেত বিদ্যাৰ বিষয়তো তেওঁৰ গৱেষণা পত্ৰ প্ৰকাশ পাইছে। ট্ৰিনিটি কলেজৰ ট্ৰাইপজ পাঠ্যক্ৰমত সুখ্যাতিৰে উত্তীৰ্ণ হৈ ৰেংলাৰ খিতাপ অৰ্জন কৰা প্ৰথমগৰাকী অসমীয়া হৈছে অনুপম শইকীয়া।

শৈশৱ আৰু শিক্ষা জীৱন 
শৈশৱকাল খেল-ধেমালিৰ মাজেৰে পাৰ হোৱা অনুপম শইকীয়াৰ শিক্ষাজীৱন আৰম্ভ হৈছিল গোলাঘাটৰ চান্দমাৰি নিম্ন বুনিয়াদী বিদ্যালয়ত। বিদ্যালয়ৰ শিক্ষাগুৰু হাতী বৰুৱাৰ অনুশাসনে শইকীয়াৰ জীৱনত প্ৰভাৱ পেলাইছিল। অনুপম শইকীয়াক গণিতৰ প্ৰতি আকৃষ্ট কৰিছিল শৈশৱতে দেউতাকে ধেমালিৰ ছলেৰে দিয়া মৌখিক আৰু গাণিতিক সমস্যাবোৰে।

সপ্তমমানলৈকে শইকীয়াৰ ক্ৰিকেট, বেডমিণ্টন, কেৰম আদিত পঢ়া-শুনাতকৈ অধিক ধাউতি আছিল।এম ই বৃত্তি পৰীক্ষাত তেওঁ যোৰহাট জিলাৰ ভিতৰতে চতুৰ্থ স্থান লাভ কৰিছিল। আশা নকৰাকৈ লাভ কৰা এই ফলাফলে তেওঁৰ জীৱনৰ দিশ সলাই দিয়ে। তেতিয়াৰ পৰাই তেওঁ নিষ্ঠাৰে অধ্যয়নৰ জগতত সোমাই পৰে। অষ্টমমানৰ পৰা দশমমানলৈকে সময়চোৱাত তেওঁৰ শিক্ষাগুৰু জেহিৰুল হুচেইনে পাঠ্যপুথিৰ বাহিৰেও হাততে পোৱা যিকোনো কিতাপৰে পৰা গাণিতিক সমস্যাবোৰ সমাধান কৰিবলৈ দি তেওঁক উদগনি দিছিল। ১৯৮৯ চনত গোলাঘাটৰ চৰকাৰী উচ্চতৰ মাধ্যমিক বিদ্যালয়ৰ পৰা অনুপম শইকীয়াই হাইস্কুল শিক্ষান্ত পৰীক্ষাত পাছ কৰে। তাৰ পিছত তেওঁ গুৱাহাটীৰ কটন মহাবিদ্যালয়ৰ পৰা প্ৰাক-বিশ্ববিদ্যালয় পৰীক্ষাত উত্তীৰ্ণ হয়। অসম গণিত শিক্ষায়তনৰ দ্বাৰা আয়োজিত ৰিজিঅ'নেল মেথেমেটিকেল অলিম্পিয়াডত দশম শ্ৰেণীত দ্বিতীয় আৰু পিছৰ দুবছৰত প্ৰথম স্থান লাভ কৰিছিল অনুপম শইকীয়াই।১৯৯১ চনত দিল্লীৰ ষ্টিফেন কলেজত গণিত শাস্ত্ৰত স্নাতক ডিগ্ৰীৰ বাবে অধ্যয়ন কৰে। তাত তেওঁ কেৰম চেম্পীয়ন আৰু দবা টীমৰ খেলুৱৈ আছিল। ১৯৯৪ চনত বি এছ চি ডিগ্ৰী লৈ কেমব্ৰিজৰ ট্ৰিনিটি কলেজত যোগদান কৰে আৰু ১৯৯৬ চনত ৰেংলাৰ হয়।
১৯৯৭ চনত তেওঁ ট্ৰিনিটি কলেজৰ পৰা গণিতত উচ্চ শিক্ষা সাং কৰে আৰু তাৰ পাছত কেমব্ৰিজ বিশ্ববিদ্যালয়ৰ বিমূৰ্ত গণিত আৰু গাণিতিক পৰিসংখ্যা বিভাগত পি এইচ ডি আৰম্ভ কৰে। ২০০১ চনত তাৰ পৰা তেওঁ জ'ন ক'টচ‌ৰ অধীনত Iwasawa Theory of Lubin-Tate Division Towers and p-Adic L-Functions শীৰ্ষক গৱেষণা পত্ৰৰ বাবে পি এইচ ডি ডিগ্ৰী লাভ কৰে। ট্ৰিনিটি কলেজত থকা সময়তে তেওঁ মাইকেল আটিয়া, এলান বেকাৰ, ৰিচাৰ্ড বৰচাৰ্ডছ আদি ফিল্ডছ মেডেল বিভূষিত গণিতজ্ঞসকলৰ সান্নিধ্যলৈ আহে।

পি এইচ ডিৰ পিছত তেওঁ প্ৰথমে এবছৰ ফ্ৰান্সত আই এইচ ই এছ বুলি এটা গৱেষণা প্ৰতিষ্ঠানত হ'জ ফেলশ্বিপৰূপে যোগদান কৰে। তাৰ পিছৰ তিনি বছৰ কানাডাৰ মেকগীল বিশ্ববিদ্যালয়ত অনুপম শইকীয়াই পষ্ট ডক্টৰেল গৱেষণাৰ লগতে শিক্ষকতা কৰে।তাৰ পিছত তেওঁ ভাৰতলৈ ঘূৰি আহে।

কৰ্ম জীৱন
আই আই টি বম্বেত কিছুদিন থকাৰ পিছত ২০০৫ চনৰ পৰা আই আই টি গুৱাহাটীত প্ৰবক্তা হিচাপে যোগদান কৰা অনুপম শইকীয়া ২০১৫ চনত প্ৰাধ্যাপক হৈ পৰে। আই আই টি গুৱাহাটীত তেওঁ বিভিন্ন সময়ত কেইবাটাও প্ৰশাসনিক পদত অধিষ্ঠিত হয়। অনুপম শইকীয়া এজন ভাল খেলুৱৈও। ১৯৯৯ চনত তেওঁ ট্ৰিনিটি কলেজৰ বেডমিণ্টন দলৰ দলপতি আছিল, আৰু ক্ৰিকেট দলটোৰো এগৰাকী সদস্য আছিল। তেওঁৰ দবা আৰু কেৰম খেলতো ৰাপ আছে।তেওঁ পত্নী আৰু সন্তানৰ সৈতে গুৱাহাটীত থাকে।

বঁটা আৰু সন্মান 
অনুপম শইকীয়াই তেখেতৰ জীৱনত বহুতো বৃত্তি আৰু পুৰস্কাৰ লাভ কৰিছে।
 কেমব্ৰিজত অধ্যয়নৰ বাবে তেওঁ ৰামানুজন বৃত্তি লাভ কৰিছিল যিটো এবছৰত মাত্ৰ এজন ভাৰতীয় শিক্ষাৰ্থীকহে প্ৰদান কৰা হয়।
 ১৯৯৯ চনত কেমব্ৰিজ বিশ্ববিদ্যালয়ৰ পি এইচ ডিৰ দ্বিতীয় বৰ্ষৰ ছাত্ৰ-ছাত্ৰীৰ মাজত অনুষ্ঠিত বছৰেকীয়া গাণিতিক ৰচনা প্ৰতিযোগিতাত অনুপম শইকীয়াই স্মিথ আৰু নাইট বঁটা লাভ কৰিছিল।
 স্নাতকোত্তৰ গৱেষণাৰ ২০০০-২০০১ চনৰ কাম-কাজৰ বাবে কেমব্ৰিজৰ ট্ৰিনিটি কলেজে তেওঁক চিনিয়ৰ ৰাউছবল স্কলাৰশ্বিপ (Senior Rouseball Scholarship) প্ৰদান কৰিছিল।

পেচাগত অৱদান 
অনুপম শইকীয়াই বৰ্তমানলৈকে ইৱাছাৱা তত্ত্ব, p-adic পৰিমাপ, চাইক্লটমিক ফিল্ড আৰু অয়লাৰ ব্যৱস্থা বিষয়ক জড়িত বহুতো গৱেষণা পত্ৰ লিখিছে। তেওঁৰ তত্ত্বাৱধানত ৬জন শিক্ষাৰ্থীয়ে পি এইচ ডি কৰিছে। অসমৰ বিভিন্ন অঞ্চলৰ লগতে দেশৰ অন্যান্য ঠাইতো অনুপম শইকীয়াই বিদ্যালয় আৰু মহাবিদ্যালয় পৰ্যায়ৰ ছাত্ৰ-ছাত্ৰীৰ বাবে বহুতো জনপ্ৰিয় বক্তৃতা প্ৰদান কৰিছে। ইৱাছাৱাৰ মূল ধাৰণা আৰু ব্লছ-কাটো ধাৰণাৰ ৱাইলছৰ প্ৰমাণ সম্পৰ্কীয় সন্মিলনৰ খতিয়ানৰো দুটা সংখ্যা তেওঁ সম্পাদনা কৰিছিল।

তেওঁ ৰামানুজন গণিত সংস্থাৰ আলোচনী আৰু ভাৰতৰ গণিত শিক্ষক সংস্থাৰ প্ৰচাৰপত্ৰ(Bulletin of the Mathematics Teachers' Association)ৰ সম্পাদকীয় সমিতিৰ সদস্য।

গ্ৰন্থৰাজি
 The Bloch–Kato Conjecture for the Riemann Zeta Function, Cambridge University Press, 2015, 65-96 pp.

গৱেষণা-পত্ৰ

লগতে চাওক
 কামেশ্বৰ দাস
 জ্যোতিপ্ৰসাদ মেধি
 ভূপতি চন্দ্ৰ ডেকা
 নয়নদীপ ডেকা বৰুৱা
 খনীন্দ্ৰ চন্দ্ৰ চৌধুৰী
 মঞ্জিল প্ৰতীম শইকীয়া
 পংকজ জ্যোতি মহন্ত‎

তথ্যউৎস

বাহ্যিক সংযোগ
Personal Homepage
Interview in Assamese

অসমৰ ব্যক্তি
অসমীয়া গণিতজ্ঞ
অসমীয়া শিক্ষাবিদ
জীৱিত ব্যক্তি